ፍጻሜ ገድለ ዘመን
ቅድሚ  ሓደ ዘመን ንውርደት ንግዘት
ኣየወ  ንውርደት ንግዘት
ኤርትራ  ኣብ ኢድ ጣልያን ምስ ወደቀት
ነዚ ርእዮም ዘስደመሙ  እንዳኣጉረምረሙ
ኣቦታት ሃዘጋን ጸዓዘጋን ከምዚ ኢሎም ገጠሙ፡-
ደጊም ንሕና ሰብ ሓማሴን ጠፍእና ተሪፍና
ኮነ ድማ ወሬሳው ብድርቡሽ ምስ ፈሰሰ
ንጉስ ባሕሪ መጸ እናሓመሰ
መድፍዕኒ ሪኪት እናተኮሰ
እልፊ ጨዋ እናኣሰረ እናሓበሰ
ነዃል ኢዱ ይመጽእ ትብሉና ቴድሮስ
ከይርኤና ምድሪ መሰ
ንፈርኦን ዘጥፍኤት በትረ መሴ
ባዕልኻ ትፈልጥ ስላሴ”
ኮይኑ ድሕሪ ዓሰርተ ዓመታት
መግዛእቲ ከስካሕክሖም ከሎ
“ ኣቦይ እዝጊ ነቦይ ብጣዕሚ በደሎ
ኣብ’ዛ ሃገር እዚኣ ዝፈጠሮ (ኤርትራ)
ኣብ ዓዲ ኣምሓራ ከይገብሮ
ዓዲ ፍትሒ ዘየልቦ ዓዲ በሎ።”
ኢሎም ክጭርሑ ንኣምላኽ እምበኣር
ስለ ዝተነፍጉ በትሪ ሓቂ ንደሓር።
ይኹን እምበር እዚ ትንቢት
ኣብ ዝተፈጸመሉ ግዜ ብልክዕ
ብርዔይ ኣልዒለ ክግጥም ስለ ዝክረ ባጽዕ
ሕጅስ ይዝከረኒ ብልበይ
ኣብ መደምደምታ ከምዚ ኢለ ምጥቃሰይ፡-
አንትሙ ውእቱ ደቂቀ ኤርትራ
በገድለ ጽኑዕ  ትወጹ ሐራ
እስከ ትገብኡ ዲ በ አስመራ።
ድሕሪ ፍጽሜ ድማ ኣቲ ኣታ
ክንራኣኤ ኢና ንዓመታ
ዝብል ቃል ዝመስለና ንሓዋሩ
ዓመት ከይኣኸለ ተሰዊሩ
እንታይ ኢዩ ነገሩ?
ኩሉ ኣስተንኪሩ
ከይደቀሰ ሓዲሩ!
የግዳስ ከም ዝተጃህርዎ
ኣይሰጠምናን ኣብ ባሕሪ
ሃገረይ ሓደ ሰብ ከይሰምዔ ክትምድሪ
ምስ ተላዕለ ማዕበል ናጽነት ብትሪ
ሰንጢቁ ድኣ ሓለፈ ኣኽራናት ኤርትራ
ሓርነት ከበስር ንህዝቢ ኣስመራ።
ሕጅስ ዮሃና’ዶ ክብል ዮሃና
ኣብ ኣባ ሻውል ፡ ሕልፍ ሹልኽ ምልኽ
ኣብ ዕዳጋ ሓሙስ፡ ተሓኒቅካ ክምስ
ኣብ ሓዲሽ ዓዲ፡ ደም ሰርቢ
ኣብ ኣኽሪያ፡ እንዳ ባሊላ’ያ
ኣብ ሞደሽቶ፡ ንዓ እቶ እቶ
ኣብ ሳባ ኖቫ፡ ንቅሓት ዝሃባ
ነዚ ጽኑዕ ህዝባ
ኣብ ፎርቪያ፡ ኣንድያሞ ኣ ሊብያ
እንዳረኣየት መርዓት ሰብኣያ ክፍለያ
ኣብ ዶፖዚቶ፡ ቡልቁባሽ ይእቶ
ኣብ ኣርባዕተ ኣስመራ
ህደም ንጨርሒ ኩምራ
ኣብ ቤት-ጊዮርጊስ ጽሕዲ
ዋዕላ መንገዲ
ኣብ ኣርበዕ-ሮቡዕ፡ በለስ ጎሲዕካ ክምስ
ኣብ ገለርያ ኣገው፡ ኣንታ ኣብ ሸግርኒ
ጉልበት ኣቦታትና ዘዘክረኒ
ኣብ ሹቅ፡ ኣፍካ ዓቢስካ ሱቅ
ኣብ ኮምቢሽታቶ፡ ብዘይ ሳእኒ ኣይትእቶ
ኣብ ጣባ መጋሪያ፡ ዓስከር ብጥሩምባ
ኣብ ገዛ ባንዳ ጣልያን፡ ኮንተዘ ዓያን
ኣብ ገዛ ባንዳ ሓበሻ፡ እንዲጀኒ ጣሻ
ኣብ ሰላሳ ኣምስተኛ፡ ና ወደኛ
ኣብ ቃኘው፡ ሓበሻ ንንየው
ኣብ ሰምበል፡ዓይንኻ ድኣ ሰም
እወ ኣብ ጎዳይፍ
ጽላሎት ኒን ኮነ ስኳድሮን ክሓልፍ
ኣብ እምባ ጋልያኖ
ግፍዒ ምነሊኽ ንኹኑኖ
ኣብ ቤት መኻእ፡ ካመራኻ ከይትኽላእ።
በሉስኪ ከምዚ ኢዩ ዝነበረ ኣዝማሪና ኩነታታ
ብግዜ ባዕዳውያን ገዛእታ
ደጊም ክልወጥ ኢዩ ብጽዓት ብሓበን
ተንስእ ራብዓይ ወለዶ ጥሙቅ ገድለ ዘመን።

ሃይለ ቦኹረ
ኤርትራ ብ1991 ሓራ ብዝወጸትሉ መዓልቲ
ዝተገጠመ።